ພະແນກສຶກສາທິການ ແລະກີລາ ແຂວງຊຽງຂວາງສົ່ງເສີມຄູສອນນອກ ລະບົບໂຮງຮຽນ ໃຫ້ມີວິຊາຊີບຕິດພັນການສອນໜັງສືດ້ວຍການຝຶກງານສີມື ສິ່ງທີ່ຕ້ອງການຊົມໃຊ້ໃນຊີວິດປະຈຳວັນ ເພື່ອພວກເຂົາເຫຼົ່ານັ້ນສາມາດປະດິດນຳໃຊ້ເອງ ແລະສອນຕໍ່ໃຫ້ນັກຮຽນຜູ້ຕ້ອງການສຶກສາ.
ທ່ານ ນາງ ຂັນທອງ ພົມມະວັນ ຮອງ ຂະແໜງການສຶກສານອກໂຮງຮຽນ ກ່າວລາຍງານໃຫ້ຮູ້ວ່າ: ຈຸດປະສົງຂອງ ການຝຶກອົບຮົມແມ່ນເພື່ອໃຫ້ຜູ້ເຂົ້າຮ່ວມ ຮູ້ວິທີການຫຍິບຂັນໝາກເບັງ ແລະແກະ ສະຫຼັກໝາກໄມ້ ໃຫ້ມີສີສັນງົດງາມ, ມີ ຫຼາຍຮູບ ຫຼາຍສີ ທີ່ແຕກຕ່າງກັນໄປ, ໂດຍໃຊ້ວັດສະດຸຈາກທຳມະຊາດມາທຳ ການຜະລິດ ເຊັ່ນວ່າ ຕອງກ້ວຍ, ຕອງຈິງ, ດອກດາວເຮືອງ ແລະໝາກໄມ້ຕ່າງໆ ເພື່ອໃຫ້ໄດ້ຄວາມເປັນເອກະລັກແບບ ທຳມະຊາດ ເປັນຕົ້ນແມ່ນໝາກເບັງບູຊາ, ໝາກເບັງພາຂັວນ, ການແກະສະຫຼັກ ໝາກໄມ້ດ້ວຍລາຍໃບໄມ້ປ່ອງ, ລາຍໃບ ໄມ້ຄຳ, ລາຍດອກກຸຫຼາບ, ດອກບານ ຊື່ນ, ດອກຕາເວັນ, ລາຍລັກເລ້ໃບຍັກ, ລາຍລັກເລ້ໃບກອບ ແລະລາຍລັກເລ້ໃບ ແຫຼມໝາກອຶ, ທັ້ງນີ້ກໍເພື່ອເປັນການປະ ຕິບັດຕາມຫຼັກສູດການຮຽນ-ການສອນ ໂດຍຄວບຄູ່ກັບພາກທິດສະດີ ແລະພາກ ປະຕິບັດຕົວຈິງ, ນຳເອົາກິດຈະກຳການ ຫຍິບ ຂັນໝາກເບັງ ແລະການແກະສະ ຫຼັກໝາກໄມ້ ອອກເຜີຍແຜ່ສູ່ຊຸມຊົນໃຫ້ ຮັບຮູ້ຢ່າງກ້ວາງຂວາງ ເພື່ອໃຫ້ເຂົາເຈົ້າ ໄດ້ອະນຸລັກຮັກສາງານສີມືອັນປານີດນີ້ ໄວ້ຢູ່ຄູ່ກັບສັງຄົມພວກເຮົາຕະຫຼອດໄປ ເພື່ອເປັນຕົ້ນແບບໃຫ້ແກ່ລູກຫຼານຮຸ້ນສືບທອດໃນອະນາຄົດ.
ສໍາລັບກຸ່ມເປົ້າໝາຍເຂົ້າຮ່ວມຝຶກ ອົບຮົມຄັ້ງນີ້ປະກອບມີ ຄູສອນຈາກສູນ ການສຶກສາ ນອກໂຮງຮຽນ ເມືອງຄຳ, ໜອງແຮດ, ສູນສຶກສາຊຸມຊົນໜອງເປັດ ແລະສູນການສຶກສານອກໂຮງຮຽນຂັ້ນ ແຂວງ ລວມທັງໝົດ 25 ທ່ານ ຍິງ 21 ທ່ານ, ໂດຍໃຊ້ເວລາຝຶກທັງໝົດ 2 ວັນ.
ໂອກາດນີ້ ທ່ານ ນາງ ສາຍສະໝອນ ມັງໜໍ່ເມກ ຮຽກຮ້ອງໃຫ້ສຳມະນາກອນ ເຂົ້າຮ່ວມ ຈົ່ງເອົາໃຈໃສ່ເຮັດກິດຈະກຳ ນຳຄູຝຶກດ້ວຍຄວາມຮັບຜິດຊອບສູງ, ເຮັດດ້ວຍຄວາມຕັ້ງໃຈ, ເຮັດໃຫ້ເປັນ, ເຮັດໃຫ້ໄດ້ ແລະນຳໄປໃຊ້ຢູ່ທ້ອງຖິ່ນໃຫ້ເກີດຜົນປະໂຫຍດ.
ໂດຍພິທີຈັດຝຶກອົບຮົມການຫຍິບຂັນໝາກເບັງ ແລະແກະສະຫຼັກໝາກໄມ້ ເພື່ອ ສົ່ງເສີມງານສີມືໃຫ້ແກ່ຄູອາຈານສອນ ສູນການສຶກສານອກໂຮງຮຽນຂັ້ນເມືອງ ແລະສູນສຶກສາຊຸມຊົນ ໄດ້ຈັດຂຶ້ນໃນວັນ ທີ 20 ກັນຍາຜ່ານມາທີ່ສະໂມສອນສູນ ການສຶກສານອກໂຮງຮຽນຂອງແຂວງ ພາຍໃຕ້ການເປັນປະທານຂອງທ່ານ ນາງ ສາຍສະໝອນ ມັງໜໍ່ເມກ ຮອງຫົວ ໜ້າພະແນກສຶກສາທິການ ແລະກີລາ ແຂວງ, ເຂົ້າຮ່ວມພິທີມີ ທ່ານ ນີວັນ ຈັນ ທະລັງສີ ຫົວໜ້າຂະແໜງການສຶກສານອກໂຮງຮຽນພ້ອມຄະນະ, ມີຮອງອຳ ນວຍການສູນການສຶກສານອກໂຮງ ຮຽນຂັ້ນແຂວງ ແລະຄູອາຈານສອນ ຈາກສູນການສຶກສານອກໂຮງຮຽນທີ່ ກ່ຽວຂ້ອງເຂົ້າຮ່ວມ.
ທີ່ມາແຫຼ໋ງຂ່າວ: ເສດຖະກິດ-ສັງຄົມ